**Po “Swedbank” investicijos, galutinis “Practica Capital” fondo dydis pasiekė 28,5 mln. eurų**

*Spalio 15d., 2020, Vilnius* **- Pirmaujanti Lietuvoje ir Baltijos šalyse rizikos kapitalo fondų valdymo įmonė „Practica Capital“ paskelbė apie sėkmingai užbaigtą fondo „Practica Venture Capital II“ lėšų pritraukimo paskutinįjį etapą, po kurio galutinis fondo dydis pasiekė 28,5 mln. EUR.**

Pagrindinis “Practica Venture Capital II” investuotojas yra UAB „Investicijų ir verslo garantijos“ („Invega“), kuri investuoja įgyvendinant Lietuvos Respublikos Ekonomikos ir inovacijų ministerijos finansinę priemonę „Plėtros fondas I“, finansuojamą iš Europos regioninės plėtros fondo (ERPF). Taip pat į fondą yra investavę ir „Practica Capital“ kartu su kitais vietiniais ir užsienio privačiais investuotojais.

Šio paskutiniojo lėšų pritraukimo etapo metu į fondą investavo „Swedbank investicijų valdymas“, didžiausia II pakopos pensijų fondų valdytoja Lietuvoje. Investicijos dydis siekia 2 mln. EUR. Iš visų Lietuvoje veikiančių pensijų fondų, tai yra pirmoji tokio tipo investicija į ankstyvos stadijos rizikos kapitalo fondą Lietuvoje.

*„Tai, kad mūsų regiono investuotojai rodo pasitikėjimą „Practica Capital“, mums yra labai didelis įvertinimas ir paskatinimas. Labai svarbu, jog fondo investuotojais tapo Baltijos šalių rinkos galimybes suprantantys ir jomis tikintys viešojo sektoriaus, instituciniai ir privatūs investuotojai. Mes matome didelį pasaulinio lygio potencialą mūsų regione gimstančiuose moderniuose ir aukštą pridėtinę vertę kuriančiuose versluose. Partnerystė su tokiais verslais yra mūsų veiklos bei vertės auginimo pagrindas“,* - teigia Donatas Keras, „Practica Capital“ partneris.

*„Tikime, kad mūsų investicija į „Practica Venture Capital II“ fondą ilguoju laikotarpiu užtikrins solidžią grąžą kaupiantiems pensijai ir tuo pačiu prisidės prie Baltijos regiono startuolių rinkos plėtros. Mes ir toliau analizuosime galimybes vietiniame regione investuoti į įvairias priemones, tai yra, infrastruktūros projektus, smulkaus ir vidutinio verslo įmones, startuolius, nekilnojamąjį turtą, Baltijos vertybinių popierių biržoje listinguojamas įmones“,* – sako Tadas Gudaitis, „Swedbank investicijų valdymo“ direktorius.

Pagrindinė šio fondo investavimo kryptis – ankstyvosios stadijos rizikos kapitalo investicijos Baltijos šalyse (Lietuva, Latvija, Estija) ir į su Baltijos šalimis susijusius (pvz., išeivijos, kitų sąsajų) verslus Europoje. Investicijos į vieną bendrovę siekia nuo 0,5 mln. EUR iki 2,5 mln. EUR ir daugiau. Be finansinių išteklių, fondo valdytoja taip pat suteikia pagalbą sprendžiant svarbius strateginius, plėtros ar kitus veiklos klausimus, bei prieigą prie tarptautinio investuotojų tinklo ir kapitalo rinkų. Nuo „Practica Venture Capital II“ įsteigimo 2019 metais, fondas jau yra atlikęs 14 investicijų į įmones, kurių tarpe galime rasti jau spėjusius sėkmingai pasižymėti startuolius „Ziticity“, „Oxipit“ ar „PVCase“.

*“Esame vieni labiausiai patyrusių ir vieni aktyviausių ankstyvos stadijos rizikos kapitalo investuotojų Lietuvoje ir Baltijos šalyse: nuo savo veiklos pradžios 2011 m., atlikome daugiau kaip 50 investicijų. Be tiesioginės komandos patirties išnaudojame platų verslo partnerių bei technologinių entreprenerių tinklą, bei patyrusių rizikos kapitalo investuotojų bazę. Esame patikimas partneris tiek mūsų fondo investuotojams, tiek verslininkams, kuriantiems inovatyvius ir technologijomis paremtus globalius verslus”,* - teigia Tomas Andriuškevičius, „Practica Capital“ partneris.

**Apie „Practica Capital“**

„Practica Capital“ yra Lietuvos rizikos kapitalo fondų valdymo įmonė, kurios pagrindinė investavimo kryptis – Baltijos regiono ar su Baltijos šalimis susiję inovacijomis ir technologijomis paremti verslai pradinėje, ankstyvoje ir augimo stadijose. Įmonė valdo tris rizikos kapitalo fondus, kurių bendras dydis viršija 50 mln. EUR, ir iš kurių vėlesnysis “Practica Venture Capital II” fondas įsteigtas įgyvendinant Lietuvos Respublikos Ekonomikos ir inovacijų ministerijos finansinę priemonę „Plėtros fondas I“, finansuojamą iš Europos regioninės plėtros fondo (ERPF), kurio valdytoja yra „Invega“. Šiai dienai „Practica Capital“ yra atlikusi daugiau nei 50 investicijų, kurių tarpe yra tokios ryškiausios Lietuvos startuolių ekosistemos įmonės kaip „TransferGo“, „Trafi“, „CGtrader“, „Nanoavionika“, “Oxipit”, “Ziticity” ir kitos.

Daugiau informacijos: https://practica.vc

**Apie Swedbank Investicijų Valdymą**

Būdamas aktyvus vietos kapitalo rinkų dalyvis, „Swedbank“ per savo valdomus pensijų fondus Baltijos šalių rinkoje jau yra investavęs daugiau nei 230 mln. eurų. Šios investicijos yra nukreiptos į vietos bendrovių veiklą, taip prisidedant prie Baltijos šalių regiono augimo.

Kontaktai

Lukas Borisovas

Practica Capital CMO

Tel. +370 605 31786

El. paštas: [lukas@practica.vc](mailto:lukas@practica.vc)

Saulius Abraškevičius

„Swedbank“ Lietuvoje atstovas spaudai

Tel. (8 5) 258 21 25

El. paštas: [saulius.abraskevicius@swedbank.lt](mailto:saulius.abraskevicius@swedbank.lt)